Ο κανονισμός (EΕ) αριθ. 165/2014 καθορίζει τους κανόνες σχετικά με την κατασκευή, εγκατάσταση, χρήση, δοκιμή και τον έλεγχο των ταχογράφων* που χρησιμοποιούνται στις οδικές μεταφορές στην Ευρωπαϊκή Ένωση (ΕΕ). Ο κανονισμός (ΕE) 2020/1054 τροποποιεί και επεκτείνει το πεδίο εφαρμογής του κανονισμού (ΕΕ) αριθ. 165/2014 για να λάβει υπόψη —όσον αφορά τον εντοπισμό μέσω ταχογράφων— τη νομοθεσία της ΕΕ σχετικά με την απόσπαση εργαζομένων στον τομέα των οδικών μεταφορών, την οδηγία 96/71/ΕΚ όσον αφορά την επιβολή της νομοθεσίας της ΕΕ στην απόσπαση εργαζομένων στο πλαίσιο παροχής υπηρεσιών, την οδηγία 2014/67/ΕΕ για την εφαρμογή της οδηγίας 96/71/ΕΚ και την οδηγία (EE) 2020/1057 για τη θέσπιση ειδικών κανόνων όσον αφορά την απόσπαση οδηγών στον τομέα των οδικών μεταφορών (βλέπε σύνοψη των τριών οδηγιών). Οι ταχογράφοι πρέπει να εγκατασταθούν σε όλα τα οχήματα οδικής μεταφοράς εμπορευμάτων άνω των 3,5 τόνων και σε οχήματα που μπορούν να μεταφέρουν περισσότερα από εννέα άτομα (συμπεριλαμβανομένου του οδηγού), με ορισμένες εξαιρέσεις. Από την 1η Ιουλίου 2026, οι ταχογράφοι θα πρέπει επίσης να εγκαθίστανται σε οχήματα βάρους άνω των 2,5 τόνων. Οι ψηφιακοί ταχογράφοι καταγράφουν τα ακόλουθα δεδομένα: τη διανυθείσα απόσταση και την ταχύτητα· την καταμέτρηση του χρόνου· το σημείο έναρξης, το σημείο προορισμού και τη θέση του οχήματος κάθε τρεις ώρες (εάν είναι συνδεδεμένο με δορυφορικό σύστημα πλοήγησης)· τα στοιχεία ταυτότητας του οδηγού· τη δραστηριότητα του οδηγού· τα δεδομένα ελέγχου, βαθμονόμησης και επισκευής του ταχογράφου· τα συμβάντα* και τις αστοχίες*. Οι αναλογικοί ταχογράφοι πρέπει να καταγράφουν τουλάχιστον την απόσταση, την ταχύτητα, τον χρόνο και τη δραστηριότητα του οδηγού. Πρόσβαση στα δεδομένα του ταχογράφου δύναται να χορηγείται οποτεδήποτε στην ελεγκτική αρχή και στην ενδιαφερόμενη επιχείρηση μεταφορών. Απεικονίζονται οι ακόλουθες πληροφορίες: ώρα· τρόπος λειτουργίας· δραστηριότητα του οδηγού· τρέχων χρόνος συνεχούς οδήγησης και/ή τρέχων συνολικός χρόνος διαλείμματος· δεδομένα σχετικά με προειδοποιήσεις· δεδομένα σχετικά με την πρόσβαση σε μενού δυνατοτήτων. Οι ψηφιακοί ταχογράφοι προειδοποιούν τους οδηγούς σχετικά με την υπέρβαση του μέγιστου επιτρεπόμενου χρόνου συνεχούς οδήγησης, ώστε να τους βοηθήσουν να συμμορφώνονται με τη νομοθεσία. Η επεξεργασία δεδομένων προσωπικού χαρακτήρα πραγματοποιείται αποκλειστικά για σκοπούς επιβεβαίωσης της συμμόρφωσης με τον εν λόγω κανονισμό και άλλους σχετικούς κανονισμούς. Ευφυείς ταχογράφοι Οχήματα για τα οποία εκδίδεται άδεια κυκλοφορίας για πρώτη φορά από τις 15 Ιουνίου 2019 και μετά, πρέπει να είναι εφοδιασμένα με ευφυή ταχογράφο. Ο ευφυής ταχογράφος συνδέεται με δορυφορικό σύστημα πλοήγησης και είναι εξοπλισμένος με τεχνολογία εξ αποστάσεως επικοινωνίας προκειμένου να διευκολύνονται οι καθ’ οδόν έλεγχοι. Επιπλέον, ο τροποποιητικός κανονισμός (ΕE) 2020/1054 απαιτεί από την Ευρωπαϊκή Επιτροπή να εκδίδει, μέσω εκτελεστικών πράξεων, τις τεχνικές προδιαγραφές για τη δεύτερη έκδοση του ευφυούς ταχογράφου. Σύμφωνα με τον τροποποιητικό κανονισμό (ΕΕ) 2020/1054, από τον Αύγουστο του 2023, τα πρόσφατα ταξινομημένα οχήματα πρέπει να είναι εξοπλισμένα με τη δεύτερη έκδοση του ευφυούς ταχογράφου. Η δεύτερη έκδοση περιλαμβάνει αρκετές βελτιώσεις σε σχέση με την πρώτη έκδοση, όπως καταγραφή των διελεύσεων των συνόρων, καταγραφή της θέσης του οχήματος κατά τη φόρτωση/εκφόρτωση ή εφαρμογή του συστήματος ελέγχου γνησιότητας που παρέχει το Galileo, μεταξύ άλλων. Οι χώρες της ΕΕ έχουν περιθώριο έως τον Αύγουστο του 2024 για να εκπαιδεύσουν τις ελεγκτικές αρχές σχετικά με τον χειρισμό της τεχνολογίας εξ αποστάσεως επικοινωνίας. Τα δεδομένα επιτρέπεται να αποθηκεύονται μόνο επί όσο χρόνο διαρκεί ο καθ’ οδόν έλεγχος και πρέπει να διαγράφονται εντός τριών ωρών, εκτός εάν έχει γίνει κατάχρηση του ταχογράφου. Έγκριση τύπου Ο εξοπλισμός του ταχογράφου υπόκειται σε έγκριση τύπου η οποία χορηγείται από τις αρχές που ορίζουν οι χώρες της ΕΕ με βάση τη λειτουργικότητα, τη διαλειτουργικότητα, τη συμμόρφωση και την ασφάλεια. Εγκατάσταση Ο εξοπλισμός του ταχογράφου μπορεί να εγκαθίσταται μόνο από εφαρμοστές ή εταιρείες που έχουν εγκριθεί από τις αρμόδιες αρχές κάθε χώρας της ΕΕ, και τα δομικά στοιχεία και τυχόν ευάλωτες συνδέσεις πρέπει να σφραγίζονται καταλλήλως σύμφωνα με το πιστοποιητικό έγκρισης τύπου. Ο ταχογράφος πρέπει να υποβάλλεται σε επιθεώρηση τουλάχιστον ανά διετία. Επιπλέον, ο τροποποιητικός κανονισμός (ΕΕ) αριθ. 2020/1054 προβλέπει: την αντικατάσταση κάθε σφραγίδας που αφαιρέθηκε ή παραβιάσθηκε από εγκεκριμένο εφαρμοστή ή συνεργείο χωρίς περιττή καθυστέρηση και το αργότερο εντός επτά ημερών από την αφαίρεση ή παραβίασή της· την αντικατάσταση των σφραγίδων που έχουν αφαιρεθεί ή παραβιασθεί για σκοπούς ελέγχου από ελεγκτή εφοδιασμένο με εξοπλισμό σφράγισης και ειδικό σήμα χωρίς άσκοπη καθυστέρηση. Κάρτες οδηγού και φύλλα καταγραφής Σύμφωνα με τον κανονισμό (ΕΕ) αριθ. 165/2014 Οι οδηγοί πρέπει να κατέχουν κάρτα οδηγού που εκδίδεται από την αρμόδια αρχή της χώρας της ΕΕ, η οποία θα έχει μέγιστη διάρκεια ισχύος πέντε έτη. Αναγνωρίζεται αμοιβαία από όλες τις χώρες της ΕΕ. Οι επιχειρήσεις μεταφορών και οι οδηγοί επιφορτίζονται με την ορθή χρήση των ψηφιακών ταχογράφων και των καρτών οδηγού. Απαγορεύονται η παραποίηση, απόκρυψη, διαγραφή ή καταστροφή δεδομένων που έχουν καταγραφεί στο φύλλο καταγραφής ή έχουν αποθηκευθεί στον ταχογράφο ή στην κάρτα οδηγού, ή των εκτυπώσεων από τον ταχογράφο. Οι επιχειρήσεις μεταφορών είναι υπεύθυνες να διασφαλίζουν ότι οι οδηγοί διαθέτουν κατάλληλη εκπαίδευση όσον αφορά την ορθή λειτουργία των ταχογράφων και δεν πρέπει να παρέχουν στους οδηγούς τους τυχόν κίνητρα που θα μπορούσαν να ενθαρρύνουν την κατάχρησή τους. Σε περίπτωση ελαττωματικού ταχογράφου, η επιχείρηση μεταφορών πρέπει να μεριμνά ώστε να επισκευαστεί από εξουσιοδοτημένο εφαρμοστή το ταχύτερο δυνατό και ο οδηγός πρέπει να κάνει παράλληλα χειρόγραφη καταγραφή των δραστηριοτήτων. Σύμφωνα με τον τροποποιητικό κανονισμό (ΕΕ) 2020/1054, το φύλλο καταγραφής ή η κάρτα οδηγού δεν πρέπει να αφαιρείται πριν το πέρας του ημερήσιου χρόνου εργασίας, εκτός αν η αφαίρεση της επιτρέπεται με άλλο τρόπο ή απαιτείται για την εισαγωγή του συμβόλου της χώρας μετά τη διέλευση των συνόρων. Συμμόρφωση Ελεγκτές με τα απαραίτητα εργαλεία και τις κατάλληλες νομικές εξουσίες διορίζονται από τις χώρες της ΕΕ για να διασφαλίζεται η τήρηση του κανονισμού. Επίσης, οι χώρες της ΕΕ πρέπει να παρέχουν αμοιβαία συνδρομή ώστε να διασφαλίζεται η συμμόρφωση και να θεσπίζουν κανόνες για αποτελεσματικές, αναλογικές και αποτρεπτικές ποινές που να μην εισάγουν διακρίσεις. Φόρουμ για τον ταχογράφο επιτρέπει την ανταλλαγή απόψεων σχετικά με τεχνικά ζητήματα από εμπειρογνώμονες στις χώρες της ΕΕ.